MTC จ่อออกหุ้นกู้ 2.5 หมื่นล้าน ดัน “พอร์ตสินเชื่อ” ปีนี้โต 20%
MTC เปิดแผนธุรกิจปีกระต่าย วางเป้าพอร์ตสินเชื่อโต 20% รับเศรษฐกิจฟื้น-เลือกตั้งหนุน เตรียมออกหุ้นกู้วงเงิน 2.5 หมื่นล้านบาท รองรับแผนปล่อยกู้ ลั่นภายในปี 69 พอร์ตสินเชื่อทะลุ 2 แสนล้านบาท
MTC เปิดแผนธุรกิจปีกระต่าย วางเป้าพอร์ตสินเชื่อโต 20% รับเศรษฐกิจฟื้น-เลือกตั้งหนุน เตรียมออกหุ้นกู้วงเงิน 2.5 หมื่นล้านบาท รองรับแผนปล่อยกู้ ลั่นภายในปี 69 พอร์ตสินเชื่อทะลุ 2 แสนล้านบาท
25 ม.ค. 2566

นายปริทัศน์ เพชรอำไพ รองกรรมการผู้จัดการ บริษัท เมืองไทย แคปปิตอล จำกัด (มหาชน) หรือ MTC เปิดเผยแผนพัฒนาธุรกิจเพื่อความยั่งยืน ในปี 66 บริษัทฯ ตั้งเป้าหมายพอร์ตสินเชื่อเติบโต 20% และยังเดินหน้าพัฒนาศักยภาพของพนักงาน เพื่อส่งมอบการบริการที่ดีแก่ลูกค้าอย่างต่อเนื่อง เพิ่มประสิทธิผลโครงการคลินิกแก้หนี้ที่มีอยู่ เพื่อให้คำปรึกษาและสร้างวัฒนธรรมทางการเงินที่ดี รวมถึงจัดทำแผนการบริหารหนี้เสียและติดตามหนี้อย่างมีประสิทธิภาพ ควบคู่ไปกับการระมัดระวังในการปล่อยสินเชื่อมากขึ้น
อีกทั้งยังได้รับปัจจัยเสริมจากเศรษฐกิจที่ฟื้นตัว หลังสถานการณ์โควิด-19 หลายประเทศมีการปรับตัวเข้าสู่สภาวะปกติ และมาตรการกระตุ้นจากภาครัฐและเอกชน ส่งผลให้อุปสงค์และกิจกรรมทางเศรษฐกิจในประเทศฟื้นตัวกลับมา
“มั่นใจว่าพอร์ตสินเชื่อในปีนี้จะเติบโตได้ตามเป้า โดยได้รับแรงหนุนจากการพัฒนาผลิตภัณฑ์ที่ตอบโจทย์ลูกค้า การพัฒนาแอพลิเคชันที่เพิ่มช่องทางในการเข้าถึงแหล่งเงินทุน และการขยายสาขาที่มากถึง 600 แห่งในปีนี้ รวมเป็น 7,200 สาขาทั่วประเทศ รองรับความต้องการของลูกค้าในระดับฐานรากที่ขาดโอกาสในการเข้าถึงสินเชื่อจากสถาบันการเงิน” นายปริทัศน์ กล่าว
นายปริทัศน์ กล่าวอีกว่า เพื่อเป็นการรองรับแผนการปล่อยสินเชื่อในปีนี้ บริษัทฯเตรียมออกหุ้นกู้วงเงินประมาณ 2.5 หมื่นล้านบาท อีกทั้งยังได้รับการสนับสนุนสินเชื่อทั้งจากสถาบันการเงินในประเทศไทยและสถาบันการเงินในต่างประเทศอีกด้วย
ทั้งนี้ ภายในปี 69 บริษัทฯวางเป้าพอร์ตสินเชื่อแตะที่ระดับ 2 แสนล้านบาท โดยเน้นการทำตลาดกับลูกค้าเดิมที่มีประวัติการชำระหนี้ดี และการรุกขยายฐานลูกค้าใหม่ที่มีความต้องการใช้บริการสินเชื่อมากขึ้น